Kadúc, Miroslav, poslanec NR SR (2014-10-29):
Ďakujem veľmi pekne, pán predseda. Vážené kolegyne, vážení kolegovia, takmer týždeň som tu ja čakal na predloženie tohto pomerne, pomerne jednoduchého zákona. Tak dovoľte mi ho predložiť. Novela zákona, ktorú predkladám, v zásade nerieši advokátsky stav, rieši vstúpenie do advokátskeho stavu a to tak, aby doň vstupovali ľudia, ktorí spĺňajú pomerne prísne kritériá, ktoré vlastne by mali byť prísne, ale ako sa javí, keď môžeme čítať zákon, tak zrejme aj opravujem legislatívnu chybu, ktorá nastala po novele z roku 2012, a to z dôvodu, že dnes platí, a to si dovolím odcitovať, to, čo je napísané na JASPI v systéme ministerstva spravodlivosti: Do praxe potrebnej na výkon advokátskeho povolania sa započítava prax advokátskeho koncipienta, prax sudcu – chýba tam čiarka medzi týmito dvomi slovnými spojeniami – asistenta sudcu Najvyššieho súdu a justičného čakateľa – medzi týmto sú dokonca dve čiarky – prokurátora, právneho čakateľa prokuratúry a notárska prax. Bodka. Čiže už len z tohto textu je vidieť, že zrejme niekto sa ponáhľal opäť a prišlo k tomu, že medzi týmito povolaniami chýba vyšší súdny úradník, ktorý by tam nepochybne mal byť, a to z dôvodu, že čo do kvality vyšší súdny úradník, čo do kvality obsahu práce vyšší súdny úradník, možno ho porovnať s justičným čakateľom, možno ho porovnať s notárskym čakateľom, čakateľom prokuratúry či notárskym kandidátom. Aby som bol úplne presný, dnes alebo vlastne v čase z roku 2011, keď prišli novely pani poslankyne Žitňanskej, justičný čakateľ sa pretransformoval na vyššieho súdneho úradníka. Čiže opäť, ten obsah zostal úplne, úplne rovnaký. Čiže nie je dôvod na to, aby, aby vyšší súdny úradník nepatril do, do ustanovenia, ktoré som citoval. Aj súčasná právna úprava, ktorá bola schválená minulý týždeň, hovorí o tom, že justičný čakateľ vykonáva rovnaké úkony ako vyšší súdny úradník, v zásade aj podmienky prístupu do, do, na výkon sudcu sú rovnaké pre čakateľa aj vyššieho súdneho úradníka. A preto navrhujem, aby do, sa do praxe advokátskeho koncipienta započítavala okrem spomenutého, spomenutého, praxe sudcu, asistenta sudcu, justičného čakateľa, prokurátora, právneho čakateľa prokuratúry a notárskej praxe aj prax vyššieho súdneho úradníka. Plus dopĺňam vzhľadom na rôzne právnické povolania, že komora môže započítať prax aj inú právnickú prax, ak je, ak obsahovo zodpovedá alebo je, je, smeruje k tomu, aby výkon advokácie bol, bol zodpovedný, avšak iba v rozsahu troch rokov. V mojom návrhu ešte stále chýba justičný čakateľ, ktorý vlastne nebol v čase, kedy som predkladal, nebol platný, ten nevidím problém doplniť v prípadnom druhom čítaní. Týmto, čo navrhujem, sa jednak zvýši mobilita mladých zamestnancov, predovšetkým mladých právnikov, nebude tá úprava diskriminačná, resp. znevýhodňujúca pre niektoré povolania, a to aj konkrétne pre vyšších súdnych úradníkov. Do, do advokátskeho povolania sa budú dostávať aj tí, ktorí na to podľa môjho názoru častokrát určite majú, a to sú práve vyšší súdni úradníci. Preto si myslím, že tento návrh zákona jednak zrovnoprávňuje niektoré právnické povolania a tiež odstráni legislatívne chyby. Preto nevidím problém, aby bol ten návrh prijatý. Ale aj tak vás žiadam, aby ste tento návrh podporili a posunuli ďalej do druhého čítania. Ďakujem pekne.